**Globen** (virallisesti **Avicii Arena** 2009–2021 *Ericsson Globe*) on monitoimiareena Tukholmassa Ruotsissa. Se vihittiin käyttöön 19. helmikuuta 1989. Vuoteen 2023 asti se oli maailman suurin pallonmuotoinen rakennus, kunnes Las Vegasissa otettiin käyttöön Sphere. Rakennuksen halkaisija on 110 metriä ja korkeus on 85 metriä, tilavuus on 605 000 kuutiometriä, ja se on rakennettu teräksestä, betonista, ja lasista.*lähde?* Rakennelman kantaa 48 taivutettua teräspilaria. Rakennuksen ja ympärillä olevan alueen suunnitteli Berg Arkitektkontor.

Globenissa pidetään paljon urheilu- ja musiikkitapahtumia. Areena valmistui vuoden 1989 jääkiekon maailmanmestaruuskilpailuihin. Seuraavat MM-kisat siellä pelattiin vuonna 1995, Suomen voittaessa kultaa. Suomen ja Ruotsin yhdessä järjestämiä, vuosien 2012 ja 2013 MM-kisoja pelattiin Globenissa ja Helsingin Helsinki-hallissa (silloisessa Hartwall Areenassa). 

Eurovision laulukilpailut on järjestetty Globenissa kahdesti: 2000 ja 2016. Ruotsin euroviisukarsintana toimivan Melodifestivalenin finaali on pidetty Globenissa vuonna 1989 ja vuosina 2002–2012.

Globen on myös osa aurinkokuntamallia, jossa se esittää Aurinkoa. Ko. mallissa Maa on Tukholman luonnontieteellisessä museossa, Neptunus Söderhamnissa ja Pluto Delsbossa.

Globen juhlavalaistiin sinivalkoiseksi Suomen täyttäessä 100 vuotta 6. joulukuuta 2017. Paavi Johannes Paavali II vietti messua Globenissa 8. kesäkuuta 1989.

Nimi
----

Kun arkkitehtitoimisto Berg Arkitektkontor esitteli projektin, kutsuttiin rakennusta nimellä *Prins Bertil Arena*. Tämä oli ehdotus, jota Tukholman kaupunki ei halunnut käyttää, joten järjestettiin kilpailu nimen keksimiseksi. Siitä rakennuksen alkuperäinen nimi, *Stockholm Globe Arena* sai alkunsa. Vuonna 2008 solmivat Globenin omistaja Stockholm Globe Arena Fastigheter AB ja Ericsson kymmenvuotisen sponsorisopimuksen, joka antoi Ericssonille oikeuden nimetä areena uudelleen. Loppuvuodesta 2008 julistettiin jälleen kaikille avoin kilpailu, jossa ehtona oli, että nimiehdotuksissa pitää olla nimi Ericsson. Voittajaehdotukseksi ja siten areenan uudeksi nimeksi tuli *Ericsson Globe*.

19. toukokuuta 2021 ilmoitti Stockholm Live areenan nimen olevan jatkossa *Avicii Arena* edesmenneen muusikon Tim Berglingin artistinimen mukaan. Nimenvaihdon takana on yhteistyö Stockholm Liven, Tim Bergling Foundationin ja sponsorien välillä. Tarkoituksena on nostaa esiin nuorten keskuudessa ilmeneviä mielenterveysongelmia, asia, josta Tim Berglingkin kärsi ja jota Tim Bergling Foundation pyrkii ehkäisemään.

Rakennus
--------

### Rakennusvaihe

Globen koostuu useasta rakennuksesta. Suurin näistä on itse areenarakennus, jota yleisesti kutsutaan Globeniksi. Sen ulkoinen läpimitta on 110,4 metriä, korkeus maasta 85,2 metriä ja kokonaiskorkeus merenpinnasta on 130 metriä. Rakennus koostuu pääosin betonista, teräksestä, alumiinista, pellistä ja lasista.

Kupolia kannattelee 48 kaarevaa teräspilaria, jotka yltävät rakennuksen puolivälin korkeuteen (kutsutaan päiväntasaajaksi). Siitä ylöspäin kantava kuori koostuu alumiinisesta avaruusristikkorakenteesta, jonka on valmistanut ja koonnut saksalainen Mero GmbH & Co. Ristikkorakenne sisältää 2 200 yhtymäkohtaa ja 13 000 alumiiniputkea. Ulkokuori muodostuu lämmöneristävistä tehdasmaalatuista peltielementeistä, jotka ovat paksuudeltaan 140 millimetriä. Tiivisteenä elementeissä välissä on käytetty kumiprofiileita, jotka on suojattu alumiinilistalla.

Pitkin päiväntasaajaa rakennuksen sisäpuolella kulkee tasanne, jota käytetään teknisiin tarkastuksiin ja huoltoihin. Kupolin sisäpuolta voidaan tutkia myös käyttäen siirrettävää siltaa, joka ylettyy päiväntasaajalta katon korkeimpaan kohtaan. Koska pallo ei voi kannatella epäsymmetristä kuormaa, tekninen silta roikkuu keskeltä areenan kattoa ja sitä tukevat sivusuunnassa teräsvaijerit. Siltaa käytetään valaistuksen, kaiuttimien ja isojen kuvaruutujen asentamiseen. 

Rakennus ja sen ympäristö on Berg Arkitektkontor AB:n suunnittelema. Esbjörn Adamson, Svante Berg ja Lasse Vretblad voittivat Tukholman kaupungin järjestämän projektikilpailun vuonna 1985 ehdotuksellaan *Prins Bertil Arena*. Kuitenkin ehdotuksen voitettua käynnistettiin nimikilpailu, jossa määriteltiin, että nimi ei saa sisältää henkilönimiä tai kirjaimia å, ä ja ö. Kilpailu johti nimeen *Stockholm Globe Arena*.  Berg Arkitektkontor oli yksi viidestä arkkitehtiryhmästä, jotka valittiin kilpailun osallistujiksi, mutta ne, joiden piti rahoittaa Bergin ehdotus, jättäytyivät viime hetkellä pois. Projektin pelastamiseksi muodosti Berg Arkitektkontor työyhtymän rakentajien ja rahoittajien kanssa. Monien tapaamisten jälkeen lopulta Globenille löytyi rahoittajat. Huhtikuussa 1986 valittiin Berg Arkitektkontor kilpailuryhmä areenakilpailun voittajaksi. Heidän ehdotuksensa pohjalta piirrettiin, rakennettiin ja rahoitettiin maailman (tuolloin) suurin pallonmuotoinen rakennus.

Lapio upposi rakennustyömaahan ensimmäisen kerran syyskuussa 1986. Uusi areena vihittiin käyttöön ennätysnopean rakennusajan jälkeen 19. helmikuuta 1989. Prinssi Bertil leikkasi nauhan avajaisissa. Rakennuskustannukset olivat 400 ja 800 miljoonan ruotsin kruunun väliltä.

Katsomopaikat
-------------

Jääkiekko-otteluihin mahtuu 13 850 katsojaa, lavaesityksiin taas noin 16 000 katsojaa. Yleisöennätystä pitää Metallica vuoden 2018 konsertillaan. 17 303 ihmistä tuli kuuntelemaan Metallicaa 7. toukokuuta Globeniin. Metallica pitää myös toista ja neljättä sijaa 16 858:llä ja 16531:llä. Kolmannella sijalla on *Filip och Fredrik* 16 592:n yleisömäärällä.

Globenalueen sivurakennuksessa Annexetissa on tilaa pienemmille tapahtumille. Annexet on alueen pienin areena. Sinne mahtuu enintään 3 950 katsojaa tai 1 300 bankettivierasta. Aluksi Annexet oli jääkiekkoharjoituksia varten, mutta nykyään sitä käytetään enimmäkseen konsertteihin, messuihin, konferensseihin ja muihin vastaaviin tilaisuuksiin.

Globen on monipuolinen areena, joka mukautetaan nopeasti erilaisiin tilaisuuksiin ja tapahtumiin. Areenassa järjestetään sekä urheilu- että musiikkitapahtumia, jopa elinkeinojärjestöjen konferensseja ja yhtiökokouksia pidetään areenalla. Korkealla yleisössä sijaitsee noin 40 VIP-aitiota, jotka sijaitsevat suoraan päiväntasaajan alla.

Toiminta
--------

Globenissa pidetään paljon urheilu- ja musiikkitapahtumia. Tapahtumatoimintaa Globenissa järjestää Stockholm Live, jonka on vuodesta 2008 alkaen omistanut amerikkalainen *Anschutz Entertainment Group* (AEG). Stockholm Live järjestää tapahtumia myös Globenin lähellä sijaitsevissa Hovetissa, Annexetissa ja Tele2 Arenalla.

### Urheilu

#### Jääkiekko

Ensimmäinen Globenissa järjestetty suuri tapahtuma oli miesten jääkiekon maailmanmestaruuskilpailut vuonna 1989. Areenan rakentaminen ajoitettiin nimenomaan niin, että areena olisi valmis kyseisiin maailmanmestaruuskilpailuihin. Ruotsin maajoukkue Tre Kronor sijoittui turnauksessa neljänneksi. Miesten jääkiekon maailmanmestaruuskilpailut järjestettiin Globenissa myös vuonna 1995 Suomen voittaessa kultaa. Vuosina 2012 ja 2013 Suomi ja Ruotsi järjestivät kilpailut yhteistyössä ja tuolloin osa otteluista pelattiin Globenissa.

Globen on Ruotsin kansallisareena jääkiekossa. Sen lisäksi ruotsin miesten maajoukkue on pelannut monta maakamppailua ja turnausta areenalla. Esimerkiksi ruotsin jääkiekkoliiton oma Sweden Hockey Games-turnaus on järjestetty Globenissa. Ruotsin jääkiekkomaajoukkue on käyttänyt areenaa usein kotihallinaan turnauksissa, kuten Euro Hockey Tourissa. Globen oli Djurgårdens IF:n kotihalli vuosina 1989–2009, kunnes se muuttii viereiseen Hovetiin. Myös AIK IF ja Hammarby Hockey ovat pelanneet siellä joitakin kotiotteluitaan.

Globenissa on pelattu myös National Hockey Leaguen (NHL) otteluita. NHL:n kausi 2008–2009 aloitettiin Globenissa Ottawa Senatorsin ja Pittsburgh Penguinsin välisellä ottelulla ja NHL:n kausi 2009–2010 aloitettiin Globenissa Detroit Red Wingsin ja St. Louis Bluesin välisellä ottelulla. Kauden 2009–2010 aloitusottelussa ruotsalainen hevibändi Bullet esitti kaksi kappalettaan ennen aloituskiekon pudottamista. NHL:n kausi 2010–2011 aloitettiin Globenissa Columbus Blue Jacketsin ja San José Sharksin välisellä ottelulla. Tällöin esiintyjänä oli hevibändi Mustasch. Myös NHL:n kausi 2011–2012 aloitettiin Globenissa New York Rangersin ja Los Angeles Kingsin sekä New York Rangersin ja Anaheim Ducksin välisillä otteluilla.

#### Muut urheilulajit

Toinen tapahtuma, joka houkutteli paljon yleisöä avaamisvuonna 1989 oli miesten lentopallon EM-kilpailut. Tenniksen ATP-turnaus Stockholm Open pelattiin Globenissa vuosina 1989–1994, kuten myös miesten salibandyn maailmanmestaruusfinaalit vuosina 1996 ja 2006. Alviks BK on käyttänyt areenaa kotiareenana koripallo-otteluilleen, ja vuoden 2003 miesten koripallon EM-kilpailuiden ottelut pelattiin Globenissa. Globenissa on myös pelattu futsalturnauksia.

Globenissa on useissa eri yhteyksissä järjestetty erilaisia moottoriurheilukilpailuja, kuten motocrossia, kilpa-ajoa, kartingia sekä monsteriautokilpailuja. Motocross-kilpailuiden yhteydessä Globeniin vietiin suuria määriä maata ja sinne rakennettiin motocrossrata. Kilpa-ajon ja kartingin yhteydessä suurin osa Globenin lattiapinta-alasta asfaltoitiin sen jälkeen, kun alemmat katsomot oli vedetty sisään.

Ratsastuskilpailu Stockholm International Horse Show järjestettiin Globenissa vuosittain vuosina 1993–2003. Tapahtumassa vuorottelivat ratsastuskilpailut ja erilaiset hevosnäyttelyt.

Koronaviruspandemian aikana vuosina 2020–2021 Globen toimi padelhallina, koska alkuperäiset tapahtumat oli peruttu.

### Musiikki

Globenissa on järjestetty Melodifestivalen vuonna 1989 ja Euroviisut vuosina 2000 ja 2016. Myös Melodifestivalenin finaalit vuosina 2002–2012 ja Melodifestivalenin osakilpailut 1–3 vuonna 2022 pidettiin Globenissa.

Vuoden 2000 MTV Europe Music Awards -palkintojenjakogaala järjestettiin Globenissa. 12 000 ihmistä näki gaalan paikan päällä ja lähemmäs miljardilla ihmisellä arvioidaan olleen mahdollisuus nähdä gaala televisiosta. Tapahtumanaikaisten hotellimajoitusten ynnä muiden palveluiden Tukholmalle tuoman tuoton arvioidaan olleen lähes 30 miljoonaa ruotsin kruunua.

Useat suositut artistit ovat esiintyneet kiertueillaan Globenissa areenan valmistumisen jälkeen.

Globen-mökki
------------

26 toukokuuta 2009, runsaat 20 vuotta Globenin käyttöön vihkimisen jälkeen, asetettiin pieni faluninpunainen ja valkoreunainen mökki Globenin katolle. Mökki, joka painon vuoksi valmistettiin pelkästään keveästä alumiinista, oli pohjapinta-alaltaan noin 12 neliömetriä ja muistutti friggebod-mökkiä.

Mökkiprojektin alkuunpanija oli taiteilija Mikael Genberg, joka perusteli teoksen paikkavalintaa halullaan yhdistää kaksi Ruotsille merkityksellistä symbolia: moderni ja huipputeknologinen maailman suurin pallonmuotoinen rakennus Globen ja tyypillinen periruotsalainen pieni faaluninpunainen ja valkoreunainen mökki.

Työn suunnitteleminen ja sen asettaminen Globenin katolle kesti yhteensä kaksi vuotta. Projektissa avusti Globenin pääsponsori Ericsson. Globen-mökki oli osa niin kutsuttua *Månhus*-projektia (suom. Kuutalo-projekti), jonka pyrkimyksenä oli viedä samanlainen talo kuuhun vuoteen 2012 mennessä. Tämä ei kuitenkaan ole ainakaan vielä onnistunut. Globen-mökin oli tarkoitus olla paikallaan lokakuuhun 2009 asti, mutta lopulta se poistettiin marraskuussa 2009.

Sky View -näkoalagondoli
------------------------

Sky View -radat.
Globenin näköalagondoli SkyView kulkee Globenin länsipuolella rakennuksen ulkopinnalla. Se koostuu kahdesta lasisesta pallonmuotoisesta gondolista, jotka nousevat Globenin katolle. Matkaa katolta merenpinnan tasolle on 130 metriä. Sisäänkäynti laitteeseen on Arenatorgetilla.

Gondolirata valmistui 5. helmikuuta 2010. Kabinettien halkaisija on noin 4,5 metriä ja kunkin kyytiin mahtuu kerrallaan jopa 16 ihmistä. Yksi ajokierros kestää noin 20 minuuttia. Liftbyggarna-yrityksen toimitusjohtaja Harry Sjöströmin mukaan vastaavaa laitetta ei löydy mistään muualta maailmasta. SkyViewin hahmottelusta vastasi Berg Arkitektkontor, joka myös suunnitteli itse Globenin 1980-luvun puolivälissä. Näköalagondolin kustannukset olivat noin 30 miljoonaa ruotsin kruunua.

Yhteysliikenne
--------------

Globenin alueen lähellä sijaitsee Globenin metroasema. Matka T-Centralen –metroasemalle kestää noin 9 minuuttia. Myös metroasemat Gullmarsplan ja Skärmarbrink sijaitsevat kävelymatkan päässä areenasta. Alueella sijaitsee myös kaksi suurempaa parkkihallia. Arenagaraget sijaitsee Tele2-areenan alla ja koostuu noin 600 paikasta. Globen Shoppingin yhteydessä on kolme parkkialuetta, joissa on yhteensä 1500 paikkaa. Globen ja Arenagaraget sijaitsevat lähellä Nynäsvägeniä ja Södra Länkenin ramppeja.

Galleria
--------

* Globen sisältäGloben sisältä
* Areena valaistuna Djurgårdenin väreinAreena valaistuna Djurgårdenin värein
* Globen eteläpuoleltaGloben eteläpuolelta
* Rakennustyöt syyskuussa 1987Rakennustyöt syyskuussa 1987
* Globen vuonna 1988Globen vuonna 1988
* Sky View -näköalagondoliSky View -näköalagondoli

Lähteet
-------

1. ↑  Musiikki | Tukholman Globen-areenan nimi on tästä päivästä lähtien Avicii-areena *Helsingin Sanomat*.  19.5.2021. Viitattu 19.5.2021.
2. ↑  Wayback Machine *web.archive.org*.  22.7.2011.  Arkistoitu 22.7.2011. Viitattu 19.5.2021.
3. ↑  Tukholman Globen ei ole enää maailman suurin pyöreä rakennus – tältä näyttää Las Vegasin yötä valaiseva valtava MSG Sphere *mtvuutiset.fi*. Viitattu 9.7.2023.
4. ↑  Globe Arenas (Arkistoitu – Internet Archive)
5. ↑  Ebbe Rasch (toimittanut): Globen-halli on Aurinko. (Kommentti-palsta) *Tieteen kuvalehti*, nro 15/2016, s. 6.
6. ↑  30 maata, 50 sinivalkoista kohdetta - maailma onnittelee satavuotiasta Suomea *www.iltalehti.fi*. Viitattu 23.11.2023.
7. ↑  Wayback Machine *web.archive.org*.  Arkistoitu 22.7.2011. Viitattu 23.11.2023.
8. ↑  Ericsson Globe byter namn till Avicii Arena *press.stockholmlive.com*. Viitattu 23.11.2023. (englanniksi)[vanhentunut linkki]
9. ↑  S. V. T. Nyheter: Nu byter Globen namn till Avicii arena *SVT Nyheter*.  19.5.2021. Viitattu 23.11.2023. (ruotsiksi)
10. ↑  Bedoire, Fredric: Stockholms byggnader: arkitektur och stadsbild Libris.
11. ↑  Wayback Machine *web.archive.org*.  Arkistoitu 28.2.2013. Viitattu 23.11.2023.
12. ↑  Wayback Machine *web.archive.org*.  Arkistoitu 28.2.2013. Viitattu 23.11.2023.
13. ↑  Svenska Dagbladets historiska arkiv *Svenska Dagbladet*. Viitattu 23.11.2023. (ruotsiksi)
14. ↑  Svenska Dagbladets historiska arkiv *Svenska Dagbladet*. Viitattu 23.11.2023. (ruotsiksi)
15. ↑  »Jag kommer aldrig mer gå dit« | Magasinet Filter *web.archive.org*.  2.11.2014.  Arkistoitu 2.11.2014. Viitattu 23.11.2023.
16. ↑  Leif Petersen: Allt ljus på Globen *Svenska Dagbladet*.  20.2.2009. Viitattu 23.11.2023. (ruotsiksi)
17. ↑  Globen – fest och förlust i 25 år - Nyheter - viivasastan.se *web.archive.org*.  29.10.2014.  Arkistoitu 29.10.2014. Viitattu 23.11.2023.
18. ↑  Här slår Metallica publikrekord – igen *www.aftonbladet.se*.  7.5.2018. Viitattu 23.11.2023. (ruotsiksi)
19. ↑  Jämna Globen med marken *www.aftonbladet.se*.  5.9.2004. Viitattu 23.11.2023. (ruotsiksi)
20. ↑  Hockeyarenor i Sverige | Sport Returen *web.archive.org*.  29.10.2014.  Arkistoitu 29.10.2014. Viitattu 23.11.2023.
21. ↑  DIF tillbaka på Hovet *Dagens Nyheter*.  27.9.2007. Viitattu 23.11.2023. (ruotsiksi)
22. ↑  Wayback Machine *web.archive.org*.  Arkistoitu 6.4.2016. Viitattu 23.11.2023.
23. ↑  Uppdraget – NBA i Globen *www.aftonbladet.se*.  10.1.2010. Viitattu 23.11.2023. (ruotsiksi)
24. ↑  Rättighetsbråk när Stockholm International Horse Show läggs ner *www.dagensmedia.se*. Viitattu 23.11.2023. (ruotsiksi)
25. ↑  Blogg - House On The Moon *web.archive.org*.  28.3.2014.  Arkistoitu 28.3.2014. Viitattu 23.11.2023.
26. ↑  Hus på Globen symboliserar drömmar *DN.se*.  26.5.2009. Viitattu 23.11.2023. (ruotsiksi)
27. ↑  S. V. T. Nyheter: Gondoler till Globen *SVT Nyheter*.  30.10.2009. Viitattu 23.11.2023. (ruotsiksi)
28. ↑  Parkering *Globen Shopping*. Viitattu 23.11.2023.

Aiheesta muualla
----------------

* Kuvia tai muita tiedostoja aiheesta **Globen** Wikimedia Commonsissa

* Stockholm Globe Arenas (Arkistoitu – Internet Archive)

|  |  |  |
| --- | --- | --- |
| Edeltäjä:**Hartwall Areena2012** | **Jääkiekon maailmanmestaruuskilpailujen finaaliareena**2013 | Seuraaja:**Minsk-Arena2014** |

|  |  |  |
| --- | --- | --- |
| Edeltäjä:**International Convention Center** | **Eurovision laulukilpailun isäntäareena**2000 | Seuraaja:**Parken** |

|  |  |  |
| --- | --- | --- |
| Edeltäjä:**Wiener Stadthalle** | **Eurovision laulukilpailun isäntäareena**2016 | Seuraaja:**Kansainvälinen messukeskus** |